《齐天乐 三洗潭。洗耳洗心洗梦也》
清代·杨玉衔

问谁倒挽天河水，朝朝傍檐飞舞。乍咽笙簧，旋锵珠玉，忽有东来山雨。

凉柯倚处。似飘袖风栏，湔裳烟渚。息影临流，尘襟抖擞尽无暑。

涧阿有人漱石，奈啸歌寤寐，常绾尘绪。蒲辙临门，鹤书度陇，消得黄粱炊许。

南柯院宇。恋瞬息繁华，知谁宾主。洗梦都清，邯郸醒后苦。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。